钦定古今图书集成/历象汇编/乾象典/第015卷 > 春秋繁露 > 天道无二
## 钦定古今图书集成/历象汇编/乾象典/第015卷 > 春秋繁露 > 天道无二

天之常道，相反之物也。不得两起，故谓之“一。”一而不
二者，天之行也。阴与阳相反之物也。故或出或入，或
右或左，春俱南，秋俱北，夏交于前，冬交于后，并行而
不同路，交会而各代理。此其文与天之道，有一出一
入，一休一伏，其度一也，然而不同意。阳之出，常县于
前而任岁事；阴之出，常县于后而守虚空；阳之休也，
功已成于上而伏于下，阴之伏也。不得近义而远其
处也。天之任阳不任阴，好德不好刑如是，故阳出而
前，阴出而后，尊德而卑刑之心见矣。“阳出而积于夏，
任德以岁事也。阴出而积于冬，错刑于空处也小。”以
此察之，天无常于物而一于时，时之所宜而一为之，
故开一塞一，起一废一，而至毕时而止，于有复始。其
一一者一也，是于天，凡在阴位者，皆恶乱善，不得主
名，天之道也，故常一而不灭。天之道，事无大小，物无
难易，反天之道无成者，是以目不能二视，耳不能二
听，一手不能二事，一手画方，一手画圆，莫能成人为
《小易》之物，而终不能成，反天之不可行如是。是故古
之人物，而书文止于一者谓之忠，持二忠者谓之患，
患人之忠不一者也。不一者，故患之所由生也。是故
君子贱二而贵一。人孰无善？善不一故不足以立身；
治孰无常？常不一故不足以致功。《诗》云：“上帝临汝，无
二汝心。”知天道者之言也。